Dolinková, Zuzana, ministerka zdravotníctva SR (2024-09-26):
Ďakujem veľmi pekne. Vážený pán predsedajúci, vážené panie poslankyne, páni poslanci, vážený pán poslanec Ondrej Dostál, v prvom rade by som chcela zdôrazniť, že uvedená otázka nie je len otázkou politických postojov a rozmerov, ale predovšetkým otázkou aj zodpovednosti voči našim občanom a zodpovednosť za šírenie hoaxov má každý jeden z nás, a to nielen čo sa týka témy COVID-19. A mne pri tejto príležitosti, keď mám možnosť sa vyjadriť v pléne Národnej rady Slovenskej republiky, môžem povedať, že, žiaľ, dezinformácie šíria aj tu prítomní poslanci Národnej rady. Ja som si dnes teda mala možnosť prečítať prepis, nevidela som tlačovú konferenciu poslancov za Kresťanskodemokratické hnutie, kde pán poslanec Stachura opäť o mne rozprával, žiaľ, nič iné ako klamstvá. Mám pocit, že klamstvá sú naozaj jeho pracovnou metódou. Pretože ak povie, že som na včerajší, na včerajšie zasadnutie vlády Slovenskej republiky nepriniesla komplexný, niekoľko desiatok stranový materiál, ktorý hovorí o ozdravných a systémových zmenách slovenského zdravotníctva, a že som sa tomu vyhla, a preto sa muselo preložiť rokovanie vlády, ktoré sa tomuto venuje na nejaký ďalší termín, tak je to, žiaľ, bohapusté klamstvo a lož, pretože to nie je pravda. Materiály boli pripravené, ale vzhľadom aj na rozsiahlosť tohto materiálu a preto, že sa museli s nimi aj členovia vlády Slovenskej republiky vrátane pána premiéra oboznámiť, tak bolo, tak ako som aj včera komunikovala, presunuté, a ešte dokonca ten materiál musí prejsť aj rokovaním koaličnej rady, tak bolo to presunuté na iné rokovanie vlády Slovenskej republiky, ktorá sa bude venovať iba zdravotníctvu. Zároveň ak môžem spomenúť o dezinformáciách, ktoré šírite aj vy ako poslanci strany Sloboda a Solidarita, konkrétne váš kolega, tu nie je teraz prítomný, poslanec pán Tomáš Szalay, ktorý hovorí, že kvôli tomu, že ja, a dokonca je to aj jeden z dôvodov na moje odvolanie, nebude k tomu mimoriadna schôdza, to by som tiež chcela upriamiť pozornosť ako mnohí opoziční politici tvrdíte, pretože ste to nepodali správne, nebol to návrh na mimoriadne odvolanie členky vlády ministerky zdravotníctva, ale bude to zaradený ako riadny bod programu na, asi pravdepodobne na rokovanie teda tejto súčasnej schôdze Národnej rady Slovenskej republiky. A hovoríte, že kvôli tomu, že ministerstvo zdravotníctva neplní míľniky a ciele plánu obnovy a odolnosti, tak prídeme o bruselské peniaze, o 1,2 mld., ktoré máme z plánu obnovy a odolnosti. Možno by ste si mohli pozrieť aj včera prijatý materiál na vláde Slovenskej republiky, kde ministerstvo zdravotníctva plní ako jeden z najlepších rezortov a čerpá peniaze, ktoré boli alokované pre rezort zdravotníctva. Čiže bola by som rada, keby možno aj opoziční poslanci prestali šíriť hoaxy a dezinformácie a takisto zobrali zodpovednosť za to, ako sa v krajine komunikuje, aké informácie sa médiám podsúvajú a nepodsúvajú. Ale ak sa vrátim k tomu covidu-19 a tá otázka, ktorá k tomu smerovala, tak pripomínam, že rezort zdravotníctva sa vždy opiera o odborné a vedecké fakty a poznatky. Dôkazom toho je aj to, že som rozšírila počet členov pracovných skupín pôsobiacich v rámci pandemickej komisie k dokumentom z dielne Svetovej zdravotníckej organizácie o hlavných odborníkov odborných spoločností, o zástupcov samospráv, Slovenskej akadémie vied a takisto aj ďalších odborníkov z radov lekárskej verejnosti. Ostatné rokovanie pandemickej komisie, ktoré sa konalo 26. augusta 2024, bolo za účelom prediskutovania a schválenia štatútov dvoch odborných pracovných skupín, ktoré boli zriadené k schvaľovaným dokumentom z dielne Svetovej zdravotníckej organizácie. Pri rozhodovaní o týchto dokumentoch z dielne WHO sa opierame vždy o názory odbornej a takisto aj zdravotnej verejnosti. Jedna pracovná skupina bude po odbornej stránke posudzovať práve návrhy pandemickej zmluvy, ktorej prijatie je plánované až na Svetovom zdravotníckom zhromaždení, ktoré sa bude konať budúci rok, v máji roku 2025, v prípade, že sa štátom nepodarí dosiahnuť konsenzus v skoršom termíne. Druhá pracovná skupina k medzinárodným zdravotným predpisom bude posudzovať znenie revidovaných článkov, ktoré boli prijaté dňa 1. júna tohto roku. Cieľom ministerstva zdravotníctva je prispieť k jednotnému postoju, ktorý bude v maximálne možnej miere chrániť záujmy Slovenskej republiky a takisto aj jej občanov. Dovolím si zásadne nesúhlasiť s tvrdením, že ustupujeme dezinformáciám a medicíne založenej na dôkazoch. Svedčí o tom aj fakt, že ministerstvo zdravotníctva prijalo opatrenia na rozšírenie očkovacej siete, a to proti covidu-19 už túto sezónu, a to nielen v štátnych nemocniciach, ale aj v súkromných poskytovateľov zdravotnej starostlivosti, teda v ambulanciách, pričom od 1. 10. 2024 je zazmluvnených už, myslím, okolo 80 poskytovateľov ambulantnej zdravotnej starostlivosti, ktorí budú očkovať proti covidu-19. Rovnako ministerstvo zdravotníctvo otvorilo aj druhé kolo výziev, aby sa mohli prihlásiť ambulancie, ktoré majú záujem očkovať v spolupráci s vyššími územnými celkami, a to či už sú to ambulancie všeobecných lekárov, pediatrov, imunológov alebo pneumológov. Prihlásenie na vykon... (Prerušenie vystúpenia časomerom.)